ས་འགྱུར་མི་ཤེས༔ ནང་རྟགས་ཤེས་པ་སྨིག་རྒྱུ་བསྐྱོད་པ་ལྟར་ཉེ་འབྲེལ་མི་ངོ་ཆེར་མི་མཐོང་༔ མེ་ཡི་ཁམས་རླུང་ལ་ཐིམ་པས༔ ཕྱི་རྟགས་ལུས་དྲོད་མཐའ་ནས་བསྡུ་ཞིང་དབུགས་ཆེར་མི་ཐོན༔ དབུགས་སྣ་རྒོད་གཏུམ་མོ་མེ་ཡི་མདངས་ཉམས་ཤེས་པ་འཕྱོ༔ ནང་རྟགས་སྲིན་བུ་མེ་ཁྱེར་ལྟ་བུར་གསེར་རི་མི་གསལ་ཉེ་ལོགས་ཀྱི་སྒྲ་ཚིག་ཆེར་མི་ཐོས༔ རླུང་གི་ཁམས་རྣམ་པར་ཤེས་པ་ལ་ཐིམ་པས༔ ཕྱི་རྟགས་དབུགས་ཕྱིར་འགྱུ་འཕྲོ་ནང་དུ་བསྡུ་མི་ནུས་མིག་རྡོག་རྡོག་ཏུ་འཁོར༔ ཧྃ༔ ཆུའི་ཁམས་ཉམས་མིག་ཀྱང་གྱེན་དུ་ལྡོག༔ རྣ་བས་སྒྲ་མི་ཐོས༔ འུར་ཆེམ་འབྱུང་༔ ནང་རྟགས་དཀར་མེ་རླུང་གིས་བསྐྱོད་པ་ལྟར་སྣང་བ་སྤྲིན་བར་གྱི་ཉི་མ་ཙམ་ཞེས་པ་རླུང་ལྔ་ཕྱོགས་གཅིག་ཏུ་འདུས༔ དེའི་ཚེ་ཤེས་པ་བག་ཀློད་ཅིང་ལུས་ཆེར་མི་འགུལ་བར་བྱ༔ རླུང་རྣམ་པར་ཤེས་པ་ལ་ཐིམ་པས་ཕྱི་རྟགས་ཚེ་འདི་ཡི་སྣང་བ་ནུབ་པའི་འཇིག་རྟེན་མི་ལུས་ཀྱི་ཡིད་དཔྱོད་ཐམས་ཅད་འགགས༔ ནང་རྟགས་སེམས་ནམ་མཁའི་ཁམས་ཉམས་པས་གསང་གནས་ཆུ་ཡི་འཁོར་ལོར་འཇུག༔ རྩ་ཆུ་རང་ལུད་དུ་འགྲོ༔ གསང་བའི་ཐིག་ལེ་འཆོར༔ དེ་ནས་ཕྲ་བ་རྣམ་པ་གསུམ་ཐིམ་པ་ནི༔ རྣམ་པར་ཤེས་པ་སྣང་བ་ལ་ཐིམ་པས་སྤྲིན་མེད་ཀྱི་ནམ་མཁའ་ལ་ཉི་མ་གཟས་ཟིན་པ་ལྟར་སྣང་བ༔ དམར་ལམ་ལམ་པ་ཞིག་འབྱུང་༔ འདོད་ཆགས་ལས་གྱུར་པའི་རྟོག་པ་བཞི་བཅུ་འགགས༔ མ་ལས་ཐོབ་པའི་ཐིག་ལེ་དམར་པོ་ལྟེ་བ་ནས་སྙིང་ཁར་ལྡོག༔ རྣམ་པར་ཤེས་པ་ལ་ཁྲག་གི་ཆར་པ་ལན་གསུམ་འབེབས༔ དེ་ནས་སྣང་བ་མཆེད་པ་ལ་ཐིམ་པས་སྤྲིན་མེད་ཀྱི་ནམ་མཁའ་ལ་ཟླ་འོད་ཤར་བ་ལྟར་དཀར་ལམ་ལམ་པ་ཁྲ་ཟི་དང་བཅས་པ་འབྱུང་༔ ཞེ་སྡང་ལས་གྱུར་པའི་རྟོག་པ་སོ་བདུན་བཅས་འགགས༔ སྤྱི་བོ་ནས་ཕ་ལས་ཐོབ་པའི་ཐིག་ལེ་དཀར་པོ་ཐུར་དུ་བབས༔ ཆར་དྲག་པོའི་རྣམ་པ་ཆུ་ལ་བྱིངས་སྙམ་བྱེད༔ དེ་ནས་མཆེད་པ་ཉེར་ཐོབ་ལ་ཐིམ་པས་སྤྲིན་མེད་ཀྱི་ནམ་མཁའ་ལ་སྲོད་མུན་གྱི་སྨུག་པ་གཏིབས་པ་ལྟར་སྣང་བ་ནག་ལམ་ལམ་པ་ཞིག་འབྱུང་༔ གཏི་མུག་ལས་གྱུར་པའི་རྟོག་པ་སོ་བདུན་འགགས༔ དྲན་མེད་ནག་ཐོམ་དུ་འགྲོ༔ ཐིག་ལེ་དཀར་དམར་གྱི་སྲུབས་སུ་སྦྱར་ཏེ་ཅི་ཡང་མི་དྲན་པ་འབྱུང་༔ དེ་ནས་སྲོག་འཛིན་གྱི་རླུང་བརྒྱད་པོ་སོ་སོར་བྲལ་ཏེ་རྣམ་ཤེས་བརྒྱད་ཀྱི་ལམ་དང་རོ་རྐྱང་དུ་འགྲོ༔ ཅུང་ཟད་བརྒྱལ་བ་རིག་པ་རྗེན་ནེ་བ་ཞིག་འབྱུང་༔ དེ་འོད་གསལ་གྱི་མ་ཡིན་དེ་ནས་ཤིན་ཏུ་སྟོང་པ་དཔེ་སྟོན་གནམ་དྲི་མ་མེད་པས་མཚོན་པ་ལྟར་གསལ་ལ་མ་འགགས་པ་ཞིག་འབྱུང་༔ དེ་འོད་གསལ་གྱི་བུ་ཡིན༔ དེའི་ངང་ལས་ཡེ་ཤེས་ཀྱི་ཕོ་རླུང་མོ་རླུང་གི་རྣམ་པར་འཕོ་ལ་ཁད་དུ་དར་ཅིག་མཉམ་པར་བཞག་པས༔ སེམས་རིག་པ་མ་ནིང་གི་རླུང་བཅས་རྩད་པའི་ཡོངས་སུ་གསལ་བ་ཞིག་འབྱུང་༔ སྒོམ་འོད་གསལ་མ་བུ་བསྲེ་བ་ཞེས་པའི་དོན་ཡིན་ཐུགས་དམ་པ་རྣམས་དེ་དག་ལས་མ་གཡོས་ཤིང་མཉམ་པར་བཞག་ལ༔ བསམ་གཏན་བསམ་བྱ་བློ་ལས་འདས་པ་ཞེས༔ རེ་ཞིག་འདུག་པར་འགྱུར་རོ༔ ས་མ་ཡ༔ «དེ་ལྟར་ངོས་མ་ཟིན་ན་ཕོ་ཡི་མིག་གཡས༔ མོ་ཡི་མིག་གཡོན༔ རྟོགས་ལྡན་ཉམས་ལེན་པ་དཔྲལ་བའམ་སྤྱི་བོ་ནས་ཐོན་ཏེ༔ དེ་ནས་མ་ཡི་རིག་པ་དང་འཕྲད་པར་འགྱུར་རོ༔ དཔྲལ་བར་དོན་ཏེ་ཡུན་དུ་གང་གི་མདངས་མི་ཉམས༔ སྤྱི་བོ་ནས་དོན་པས་ཟིལ་པ་ཁྲོམ་ཁྲོམ་དུ་གྱུར༔ སྡིག་པོ་ཆེ་རྣམས་ལ་གསང་གནས་རྐང་མཐིལ་ནས་དོན་པར་འགྱུར་རོ༔ ཕལ་པོ་ཆེ་ཐམས་ཅད་བུ་ག་བ་སྤུ་གང་རུང་འཕོ་བར་འགྱུར་རོ༔ དེའི་ཚེ་ལུས་སེམས་དང་བྲལ་བའི་ཁོ་ཐག་ཆོད་པའོ༔ རྒྱུད་ལས༔ སྔོན་འབྱུང་སྲིད་པའི་ཤ་གཟུགས་ཅན༔ དབང་པོ་ཀུན་ཚང་ཐོགས་མེད་དུ༔ ལས་ཀྱི་རྫུ་འཕྲུལ་སྟོབས་དང་ལྡན༔ རིགས་མཐུན་ལྷ་མིག་ལྡན་པ་མངོན༔ རི་རབ་ཟང་ཐལ་ཐོགས་མེད་རྒྱུ༔ ཟས་སུ་དེ་ནི་དྲི་ཟ་ཞིང་༔ རྡོ་རྗེ་གདན་དང་མ་ཡི་མངལ༔ མ་གཏོགས་བགྲོད་ས་མི་ངེས་སོ༔ ཞེས་གསུངས་པ་ལྟར་ངོས་བཟུང་ཞིང་འཆི་ཁ་ཆགས་སྡང་གི་འཁྲི་བ་གཅོད༔ གཉིས་པ་ནི༔ འོ་ན་དེ་ལྟར་ངོས་མ་ཟིན་ཞིང་བར་དོར་འཕོ་བར་གྱུར་ནས༔ འཕོ་བ་འདི་ཡིས་མཚམས་སྦྱར་ཞིང་ཕྱི་ནང་གི་མཚམས་ཞེས་པ་འདི་དམ་ཚིག་གིས་འདི་བཞིན་དུ་མཛོད་ཅིག༔» ཧོ༔ སྟོང་པའི་ངང་ལས་སྐད་ཅིག་གིས་རྗེ་བཙུན་རྡོ་རྗེ་རྣལ་འབྱོར་མ་སྐུ་མདོག་པདྨ་རཱ་གའི་མདངས་ཅན༔ ཞལ་གཅིག་ཕྱག་གཉིས་སྤྱན་གསུམ་དང་ལྡན་པ༔ སྤྱི་བོར་ཕག་ཞལ་ངུར་བ༔ ཕྱག་ན་གྲི་གུག་ཐོད་ཁྲག་བསྣམས་ཏེ་གྲུ་མོར་ཁ་ཊྭཱཾ་ག་བསྣམས་པ༔ གཅེར་མོ་ནུ་མ་བྷ་ག་རབ་ཏུ་རྒྱས་ཤིང་༔ དར་དམར་གྱི་ཅོད་པན་འཕུར་བ༔ རིན་པོ་ཆེ་དང་རུས་པས་བརྒྱན་ཅིང་༔ ཞབས་གཡས་བསྐུམ་གཡོན་བརྐྱང་གི་གར་གྱིས༔ བཾ་རོའི་སྙིང་ཁ་ནས་བརྫིས་ཤིང་འོད་ལྔའི་ཀློང་དུ་བཞུགས་པའོ༔ རྣལ་འབྱོར་མའི་ཁོག་པའི་དབུས་སུ་རྩ་དབུ་མ་ཕྱི་སྔོ་ལ་མཚན་ཉིད་དང་ལྡན་པ༔ དྲང་ཞིང་ཆུ་ཤིང་གི་སྡོང་པོ་ལྟ་བུ༔ སྟོང་པ་ཕྲུ་མར་ཕུ་བཏབ་པ་ལྟ་བུ༔ དམར་བ་ལ་རྒྱ་སྐག་གི་ཁུ་བ་ལྟ་བུ༔ གསལ་བ་ཏིལ་གྱི་མར་མེ་ལྟ་བུ༔ མཚད་ཉིད་དང་ལྡན་པའོ༔ དེ་ཡང་ཡར་སྣེ་ཚངས་བུག༔ མར་སྣེ་གསང་གནས་སུ་ཟུག་པ་སྟེ༔ སྙིང་ཁར་ཚིགས་ཀྱིས་བཅད་པ་ལྟ་བུའི་སྟེང་དུ་པདྨ་དམར་པོ་འདབ་མ་བཞི་པ༔ དེའི་སྟེང་དུ་རང་གི་རྣམ་པར་ཤེས་པའི་ངོ་བོ་ཐིག་ལེ་དཀར་དམར་འོད་ལྔའི་མདངས་དང་ལྡན་པ༔ རྒྱ་སྲན་གྱི་རྡོག་པོ་ཙམ་ཞིག་འཕར་ལ་ཁད་འཕུར་ལ་ཁད༔ བ་སྤུ་རྩེ་བརྒྱར་གཤགས་ཀྱི་སྣེ་མོ་རླུང་གིས་བསྐྱོད་པ་ལྟར་རམ༔ ཨཱཿདཀར་པོ་གཅིག་ཏུ་སྒོམས་ཤིག༔ ཡར་སྣེ་རྒྱ་མཐོངས་ཁ་ཕྱེས་པ་ལྟར་ཡོད་པའི་སྟེང་དུ༔ ངོ་བོ་དྲིན་ཅན་རྩ་བའི་བླ་མ་ལ༔ རྣམ་པ་རྗེ་བཙུན་པདྨ་འབྱུང་གནས་སྐུ་མདོག་དམར་པོ་ཧེ་རུ་ཀའི་ཆ་ལུགས་ཅན་རྒྱན་དུ་མ་དང་ལྡན་པ༔ གར་གྱི་ཉམས་དང་ལྡན་པ༔ ཌཱ་རུ་དང་བྷནྡྷ་བསྣམས་པ༔ སྣང་ལ་རང་བཞིན་བྲལ་བ༔ དེའི་ཕྱོགས་བཞིར་གསང་བའི་མཁའ་འགྲོ་བཞི་མཁའ་ལ་སྤྱོད་པའི་ཉམས་འགྱུར་ཅན་དུ་སྒོམས་ཤིག༔ «མཚམས་སྦྱོར་གསོལ་འདེབས་ནི༔» ཨོྃ་ཨཱཿཧཱུྃ༔ ཆོས་སྐུ་ཡུམ་ཆེན་མོ་ལ་གསོལ་བ་འདེབས༔ ཡེ་ཤེས་འཕོ་བ་འབྱོངས་པར་བྱིན་གྱིས་རློབས༔ ཕུང་པོ་འཇའ་ལུས་མཁའ་སྤྱོད་བགྲོད་པ་དང་༔ བདག་སོགས་རྣམ་ཤེས་ཚེ་འཕོས་གྱུར་མ་ཐག༔ མྱུར་ལམ་གསང་བ་མཆོག་གི་ཞིང་ཁམས་སུ༔ ཀ་དག་ཟང་ཐལ་ངང་དུ་སྐྱེ་བར་ཤོག༔ ཨོྃ་ཨཱཿཧཱུྃ༔ ལོངས་སྐུ་མཐིང་འོད་མ་ལ་གསོལ་བ་འདེབས༔ ཡེ་ཤེས་འཕོ་བ་འབྱོངས་པར་བྱིན་གྱིས་རློབས༔ ཕུང་པོ་འཇའ་ལུས་མཁའ་སྤྱོད་བགྲོད་པ་དང་༔ བདག་སོགས་རྣམ་ཤེས་ཚེ་འཕོས་གྱུར་མ་ཐག༔ མྱུར་ལམ་གསང་བ་མཆོག་གི་ཞིང་ཁམས་སུ༔ ཀ་དག་ཟང་ཐལ་ངང་དུ་སྐྱེ་བར་ཤོག༔ ཨོྃ་ཨཱཿཧཱུྃ༔ སྤྲུལ་སྐུ་རྡོ་རྗེ་ཕག་མོ་ལ་གསོལ་བ་འདེབས༔ ཡེ་ཤེས་འཕོ་བ་འབྱོངས་པར་བྱིན་གྱིས་རློབས༔ ཕུང་པོ་འཇའ་ལུས་མཁའ་སྤྱོད་བགྲོད་པ་དང་༔ བདག་སོགས་རྣམ་ཤེས་ཚེ་འཕོས་གྱུར་མ་ཐག༔ མྱུར་ལམ་གསང་བ་མཆོག་གི་ཞིང་ཁམས་སུ༔ ཀ་དག་ཟང་ཐལ་ངང་དུ་སྐྱེ་བར་ཤོག༔ ཨོྃ་ཨཱཿཧཱུྃ༔ སྐུ་སྤྲུལ་རྡོ་རྗེ་ཌཱཀྐི་ལ་གསོལ་བ་འདེབས༔ ཡེ་ཤེས་འཕོ་བ་འབྱོངས་པར་བྱིན་གྱིས་རློབས༔ ཕུང་པོ་འཇའ་ལུས་མཁའ་སྤྱོད་བགྲོད་པ་དང་༔ བདག་སོགས་རྣམ་ཤེས་ཚེ་འཕོས་གྱུར་མ་ཐག༔ མྱུར་ལམ་གསང་བ་མཆོག་གི་ཞིང་ཁམས་སུ༔ ཀ་དག་ཟང་ཐལ་ངང་དུ་སྐྱེ་བར་ཤོག༔ ཨོྃ་ཨཱཿཧཱུྃ༔ གསུང་སྤྲུལ་པདྨ་ཌཱཀྐི་ལ་གསོལ་བ་འདེབས༔ ཡེ་ཤེས་འཕོ་བ་འབྱོངས་པར་བྱིན་གྱིས་རློབས༔ ཕུང་པོ་འཇའ་ལུས་མཁའ་སྤྱོད་བགྲོད་པ་དང་༔ བདག་སོགས་རྣམ་ཤེས་ཚེ་འཕོས་གྱུར་མ་ཐག༔ མྱུར་ལམ་གསང་བ་མཆོག་གི་ཞིང་ཁམས་སུ༔ ཀ་དག་ཟང་ཐལ་ངང་དུ་སྐྱེ་བར་ཤོག༔ ཨོྃ་ཨཱཿཧཱུྃ༔ ཐུགས་སྤྲུལ་གསང་བ་ཡེ་ཤེས་ལ་གསོལ་བ་འདེབས༔ ཡེ་ཤེས་འཕོ་བ་འབྱོངས་པར་བྱིན་གྱིས་རློབས༔ ཕུང་པོ་འཇའ་ལུས་མཁའ་སྤྱོད་བགྲོད་པ་དང་༔ བདག་སོགས་རྣམ་ཤེས་ཚེ་འཕོས་གྱུར་མ་ཐག༔ མྱུར་ལམ་གསང་བ་མཆོག་གི་ཞིང་ཁམས་སུ༔ ཀ་དག་ཟང་ཐལ་ངང་དུ་སྐྱེ་བར་ཤོག༔ ཨོྃ་ཨཱཿཧཱུྃ༔ ཡོན་ཏན་རཏྣ་ཌཱཀྐི་ལ་གསོལ་བ་འདེབས༔ ཡེ་ཤེས་འཕོ་བ་འབྱོངས་པར་བྱིན་གྱིས་རློབས༔ ཕུང་པོ་འཇའ་ལུས་མཁའ་སྤྱོད་བགྲོད་པ་དང་༔ བདག་སོགས་རྣམ་ཤེས་ཚེ་འཕོས་གྱུར་མ་ཐག༔ མྱུར་ལམ་གསང་བ་མཆོག་གི་ཞིང་ཁམས་སུ༔ ཀ་དག་ཟང་ཐལ་ངང་དུ་སྐྱེ་བར་ཤོག༔ ཨོྃ་ཨཱཿཧཱུྃ༔ ཕྲིན་ལས་ཀརྨ་ཌཱཀྐི་ལ་གསོལ་བ་འདེབས༔ ཡེ་ཤེས་འཕོ་བ་འབྱོངས་པར་བྱིན་གྱིས་རློབས༔ ཕུང་པོ་འཇའ་ལུས་མཁའ་སྤྱོད་བགྲོད་པ་དང་༔ བདག་སོགས་རྣམ་ཤེས་ཚེ་འཕོས་གྱུར་མ་ཐག༔ མྱུར་ལམ་གསང་བ་མཆོག་གི་ཞིང་ཁམས་སུ༔ ཀ་དག་ཟང་ཐལ་ངང་དུ་སྐྱེ་བར་ཤོག༔ ཨོྃ་ཨཱཿཧཱུྃ༔ རྣལ་འབྱོར་ཌཱཀྐི་རྒྱ་མཚོ་ལ་གསོལ་བ་འདེབས༔ ཡེ་ཤེས་འཕོ་བ་འབྱོངས་པར་བྱིན་གྱིས་རློབས༔ ཕུང་པོ་འཇའ་ལུས་མཁའ་སྤྱོད་བགྲོད་པ་དང་༔ བདག་སོགས་རྣམ་ཤེས་ཚེ་འཕོས་གྱུར་མ་ཐག༔ མྱུར་ལམ་གསང་བ་མཆོག་གི་ཞིང་ཁམས་སུ༔ ཀ་དག་ཟང་ཐལ་ངང་དུ་སྐྱེ་བར་ཤོག༔ ཨོྃ་ཨཱཿཧཱུྃ༔ རིགས་འདུས་ཧེ་རུ་ཀ་ལ་གསོལ་བ་འདེབས༔ ཡེ་ཤེས་འཕོ་བ་འབྱོངས་པར་བྱིན་གྱིས་རློབས༔ ཕུང་པོ་འཇའ་ལུས་མཁའ་སྤྱོད་བགྲོད་པ་དང་༔ བདག་སོགས་རྣམ་ཤེས་ཚེ་འཕོས་གྱུར་མ་ཐག༔ མྱུར་ལམ་གསང་བ་མཆོག་གི་ཞིང་ཁམས་སུ༔ ཀ་དག་ཟང་ཐལ་ངང་དུ་སྐྱེ་བར་ཤོག༔ རྣམ་ཤེས་དབུ་མར་ཆོས་དབྱིངས་ལམ་བརྒྱུད་དེ༔ ཧེ་རུ་ཀ་ཡི་ཐུགས་ཡིད་དབྱེར་མེད་བསྒོམས༔ ཧིཀ༔ གམ༔ ཕཊ྄ཿ «ཅེས་པས་སྐར་མདའ་ཆད་པ་ལྟར་འཕང་རླུང་སྦྱོང་ཡིན་ན་སྤྱི་གཙུག་གི་དབུ་ལ་ཧེ་རུ་ཀའི་ཞབས་གཡོན་མཐེ་བོང་གིས་མནན་པར་རེག་པ་ཙམ་བྱས་པར་བསྒོམས༔ ཡང་ཀ་ཞེས་པས་མར་དབབ་བསྲེས༔ སྙིང་ཁར་བཞག་པ་རྟགས་མ་བྱུང་བར་དུ་རེས་མོས་བྱ༔ གཞན་ལ་འཕོ་བ་བྱ་ན་སྔར་ལྟར་ཧིཀའམ་ཕཊ྄ཿ དྲག་པོས་འཕང་བར་བྱས་སམ༔ ཧེ་རུ་ཀ་ཡེ་ཤེས་དབྱིངས་ཀྱི་དབུ་མའི་ལམ་བརྒྱུད་དེ་ཐུགས་ཀར་ཐིམ་པར་བསམ༔ ཡང་ཕཊ྄་རེ་རེ་ལ་དམིགས་རྐང་སྦྱར་བ་ནི༔ རྡོ་རྗེ་རྣལ་འབྱོར་ཧེ་རུ་ཀ་ལ་བསྲེ༔ མཁའ་འགྲོ་བརྒྱུད་པའི་རིམ་པ་རྣམས༔ ཐོ་བརྩེགས་གི་རྣམ་པར་ཡོད་པར་བསྲེ༔ ཆོས་སྐུ་ཡུམ་ཆེན་དབྱིངས་ཕྱུག་མ་དབུ་མ་མན་ཆད་ཐམས་ཅད་ཟུང་དུ་འབྲེལ་བར་བསམས་ལ༔ མཚམས་མ་ཆད་པར་ཟང་ཐལ་འཇའ་ཤར་བ་ལྟར་བསྒོམས༔ ཕཊ྄྄ཿརེ་རེ་བཞིན་རྡོ་རྗེ་ཕག་མོ་ཧེ་རུ་ཀ་ལ་ཐིམ་དབུ་མ་གྱེན་དུ་ལྡོག༔ དེ་ནས་རྣལ་འབྱོར་མ་འོད་ལྔའི་མདངས་ཅན་ཧེ་རུ་ཀ་ལ་ཐིམ༔ ཧེ་རུ་ཀ་དེ་ཕྲིན་ལས་ཀརྨ་ཌཱཀྐི་ལ་ཐིམ༔ དེ་བཞིན་ཡུམ་ཆེན་མོ་དབྱིངས་ཕྱུག་མ་ལ་ཐིམ༔ ཕཊ྄ཿ བྱས་པའི་རྣམ་ཤེས་མཁའ་འགྲོ་གཅིག་ནས་གཅིག་གི་ཐུགས་ཀར་འཕོ་མཚམས་དྭང་མའི་མཁའ་འགྲོ་དེ་འཇའ་ཡལ་བ་ལྟར་གོ་འཕང་ལ་ཐིམ༔ དེ་ལུགས་ལྡོག་ཟབ་ལམ་སངས་རྒྱས་འཁོར་ལོའི་བརྒྱུད་པའོ༔ དེ་ནས་རྣམ་ཤེས་དང་ཡུམ་ཆེན་གྱི་ཐུགས་གཉིས་ཆུ་ལ་ཆུ་ཐིམ་པ་ལྟར་དབྱེར་མེད་དུ་གྱུར་ཏེ་ནམ་ཡང་འཁོར་བའི་འཁྲུལ་རྒྱུན་ཆད་དེ་ཕྱིར་མི་ལྡོག་པར་བསམ༔ རང་སྦྱོང་བའི་ཚེ་ཀ་ཞེས་པ༔ ཆོས་སྐུ་ལོངས་སྐུར་ཐིམ་པ་སྔ་མ་ལྟར་ཕབ༔ ཐམས་ཅད་ཧེ་རུ་ཀ་ལ་ཐིམ༔ མཐར་ཧེ་རུ་ཀ་རང་ཉིད་མགོ་དབུ་མ་ནས་སྙིང་ཁར་རྣམ་ཤེས་ལ་ཐིམ༔ དེ་འཇའ་ཡལ་བ་ལྟར་སྐྱེ་མེད་ངང་ལ་བཞག༔ ཡང་ན་རིག་པ་ཧེ་རུ་ཀ་ཚོན་གང་བ་ཕྱག་གཡས་རྡོ་རྗེ་ནམ་མཁར་ཕྱར་ཞིང་གཡོན་པས་ལྟེ་བའི་ཐད་སོར་བྷནྡྷ་དམ་ཚིག་ལྔའི་བདུད་རྩིས་གཏམས་པ་བསྣམས་ཏེ༔ ཞབས་རོལ་སྟབས་ཅན་ཐུགས་ཀར་ཧཱུྃ་དམར་ནག་མདངས་དང་ལྡན་པ་བསྐྱེད༔ སྣང་ལ་རང་བཞིན་བྲལ་ཏེ༔ ཉི་མ་འབུམ་གྱི་ཟེར་ལྡན་བཞུགས་པར་བསྒོམས་པ་ལ་སེམས་གཏད་དེ་མཉམ་པར་བཞག༔ འཕོ་བ་སྦྱོང་བའི་ཚེ་སྤྱི་བོར་ཟ་ཟིང་བཤུ་ཐུལ་དང་ཚ་བྲེག་གམ་ནག་ཐོམ་ཐོམ༔ དྲན་པ་མི་ཟིན་པ་འབྱུང་༔ ནག་ཐོམ་དྲན་མེད་སྦྱངས་ན་སྤྱི་བོར་ལག་པས་རྡུང་ཞིང་ཀ་ཡིས་ཡང་ཕབ་པའོ༔ རྟགས་བྱུང་ཚེ་བཅོ་ལྔར་སྦྱང་བ་མ་ཆག་ཙམ་བྱ༔ དཔེར་ན་ཡུར་ཚང་ཝ་ཁ་ཤོར་བ་ལྟར་སླར་གསོ་བའི་རང་མལ་དུ་ལེགས་པར་བལྟ༔ འཕོ་བ་མི་སྦྱོང་བའི་དུས་ནི་ཆང་འཐུང་བ༔ ཤེས་རྒྱུད་འཁྲུགས་པ་དང་མདངས་དང་མ་ཉེས་པའི་ཁ་ཡོག་བྱུང་སྐབས་རྣམ་ཤེས་འཁྲུགས་པའི་རྐྱེན་དོགས་འགའ་རེར་སྤང་བར་བྱའོ༔ ས་མ་ཡ༔ དེ་ནས་གསང་སྔགས་འཕོ་བ་འདི་ནི་ཕྱི་ནང་ས་མཚམས་ཡིན་ཞེས་པ་ལ༔ འཕོ་བ་གདམས་པའི་ཡུལ༔ ནམ་གདབ་པ་ལ༔ གདབ་དགོས་མི་དགོས༔ གདབ་ཏུ་མེད་པའི་གང་ཟག་སོགས་སོ་སོར་འབྱུང་བ་སྟེ༔ འཕོ་བ་གདབ་པའི་ཡུལ་ཡིན་ན༔ གཤིན་པོ་ཡིག་ལམ་དུ་བཀོད་པ༔ མིང་ནས་འབོད་པ༔ གདབ་པའི་ཡུལ་ནི་ཕྱི་དབུགས་ཆད་པའི་ནང་དབུགས་མ་བྲལ་སྐབས་སུ༔ གདབ་པའི་གནད་ནི་སྐད་ཆེན་པོས་འབོད་ཅིང་༔ སྤྱི་བོར་སྐྲ་ནས་འཐེན༔ ཤིན་ཏུ་བབ་པར་མནན༔ གདབ་པའི་གང་ཟག་ནི༔ སྔར་ཆོས་ཀྱི་སྒོར་ཞུགས་ཤིང་ཉམས་ལེན་གྱི་རྩལ་མ་ཟིན་པ་ནད་དྲག་པོ་བཙན་ཐབས་སུ་ཕོག་པས་དྲན་པ་འཐོར་ཞིང་ཉམས་པའི་མཚམས་སུ་ཕལ་མོ་ཆེའོ༔ གདབ་མི་དགོས་པ་ནི༔ ཉམས་ལེན་གཞི་ཚུགས༔ རྟོགས་པའི་གཏིང་ལེན་པ༔ ལྟ་བའི་ཕུ་ཐག་ཆོད་པ་རྣམས་སོ༔ གདབ་ཏུ་མེད་པ་གཉིས་ནི༔ རབ་རྟོགས་པ་མངོན་དུ་གྱུར་པ་རྣམས་དང་༔ རྣལ་འབྱོར་པ་ལུས་ཞིག་ནས་སངས་རྒྱས་ཞེས་པས་གདབ་ཏུ་མེད༔ ཐ་མ་སྡིག་པོ་ལས་ངན་རྣམས་ཀྱི་ཕྱི་དབུགས་ཆད་ནང་དབུགས་མ་བྲལ་བར་དམྱལ་བའི་སྣང་བ་འཆར་ཏེ༔ ཁྲག་གི་ཆར་པ་འབེབས་པ་ཁྲག་མཚོར་བྱིངས་སྙམ་འབྱུང་བ་དང་༔ མེ་ལྕགས་གདབ་པའི་ཡུན་གྱིས་དམྱལ་བའི་ལུས་ཐོབ་པའོ༔ གདབ་ཀྱང་མི་འཇུག་པ་བཞིའམ་ལྔནི༔ སྙིང་ལ་མདའ་ཐེབས་པ་དང་གཅིག༔ ཆུར་བྱིང་བ་དང་གཉིས༔ གསུམ་གཡང་ས་ལྷུང་བ༔ བཞི་གང་བུར་དང་༔ ས་རུད་ཀྱིས་མནན་པ་དང་༔ དེ་དག་རིག་པའི་ཐིམ་རིམ་མ་རྫོགས་བར༔ དབང་མེད་དུ་འཕོ་རིགས་རྣམས་གདབ་པའི་གོ་སྐབས་མ་མཆིས་སོ༔ ཞེས་གསུངས་སོ༔ དེ་ཡང་རབ་ཆོས་སྐུའི་འཕོ་བ༔ འབྲིང་ལོངས་སྐུའི་འཕོ་བ༔ ཐ་མ་སྤྲུལ་སྐུའི་འཕོ་བ༔ འཕོ་བ་གདབ་པ་གསུམ་ཡོད༔ རབ་ཆོས་སྐུ་ཟང་ཐ